РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/64-19

21. март 2019. године

Б е о г р а д

ЗАПИСНИК

68. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 21. МАРТА 2019. ГОДИНЕ

Седница је почела у 13,00 часова.

Седници је председавала др Александра Томић, председник Одбора.

Седници су присуствовали чланови Одбора: Зоран Бојанић, Горан Ковачевић, Соња Влаховић, Оливера Пешић, Милорад Мијатовић, Момо Чолаковић и Милан Лапчевић.

Седници су присуствовали и Тања Дамњановић Томашевић (заменик Верољуба Арсића), Жика Гојковић (заменик Србислава Филиповића),

Седници нису присуствовали чланови Одбора: Душан Бајатовић, Миљан Дамјановић, Милорад Мирчић, Саша Радуловић, Горан Ћирић, Војислав Вујић, Золтан Пек, нити њихови заменици.

На предлог председника, Одбор је једногласно утврдио следећи:

Д н е в н и р е д :

1. Разговор са кандидатом за избор председника Комисије за хартије од вредности;
2. Утврђивање Предлога одлуке о избору председника Комисије за хартије од вредности;
3. Разматрање Предлога заона о финансирању Аутономне покрајине Војводине (број 400-292/19 од 20. фебруара 2019. године), у појединостима.

**ПРВА ТАЧКА ДНЕВНОГ РЕДА:** Разговор са кандидатом за избор председника Комисије за хартије од вредности

Председник Одбора је обавестила чланове и заменике чланова Одбора да је Народна скупштина 14. фебруара 2019. године, на седници Једанаестог ванредног заседања, на предлог Одбора, донела Одлуку о престанку функције председнику Комисије за хартије од вредности Предрагу Дедеићу, који је поднео оставку 12. децембра 2018. године.

Одбор је, због тога, на основу члана 245. Закона о тржишту капитала, покренуо поступак избора председника Комисије, након чега је упућен позив посланичким групама да доставе Одбору писани предлог кандидата за председника Комисије, најкасније до 15. марта 2019. године. До наведеног рока предлог кандидата за председника Комисије поднела је само Посланичка група Српска напредна странка, која је предложила Марка Јанковића.

У наставку седнице обављен је разговор са кандидатом Марком Јанковићем, у складу са чланом 203. Пословника Народне скупштине.

Кандидат Марко Јанковић представио је свој предлог плана и програма рада Комисије.

У дискусији је учествовао Милан Лапчевић, који је тражио од кандидата да објасни шта би биле приоритетне промене у раду Комисије, уколико буде изабран за председника Комисије, као и Горан Ковачевић, који је указао на тренутне проблеме на тржишту капитала и питао кандидата који су његови планови у циљу економског развијања наше земље.

**ДРУГА ТАЧКА ДНЕВНОГ РЕДА:** Утврђивање Предлога одлуке о избору председника Комисије за хартије од вредности

 На предлог председника, Одбор је, једногласно (9 „за“), утврдио Предлог одлуке о избору Марка Јанковића за председника Комисије за хартије од вредности.

Такође, на предлог председника, Одбор је, једногласно (9 „за“), прихватио да се упути Народној скупштини предлог да се одлука о избору председника Комисије за хартије од вредности донесе по хитном поступку, у складу са чланом 167. Пословника Народне скупштине, како би се што пре обезбедили услови за рад Комисије за хартије од вредности.

 За представника Одбора на седници Народне скупштине одређена је др Александра Томић, председник Одбора.

**ТРЕЋА ТАЧКА ДНЕВНОГ РЕДА:** Разматрање Предлога закона о финансирању Аутономне покрајине Војводине (број 400-292/19 од 20. фебруара 2019. године), у појединостима

Одбор је, на основу члана 156. став 3. Пословника Народне Скупштине, одлучио да поднесе

И З В Е Ш Т А Ј

 Одбор је, у складу са чланом 164. став 1. Пословника Народне скупштине, размотрио амандмане поднете на Предлог закона о финансирању Аутономне покрајине Војводине.

Одбор је одлучио да предложи Народној скупштини да **одбије** следеће амандмане:

* на члан 1, који је поднела народни посланик Вјерица Радета;
* на члан 2, који је поднела народни посланик Наташа Сп. Јовановић;
* на члан 3, који је поднела народни посланик Ружица Николић;
* на члан 4, који је поднео народни посланик Срето Перић;
* на члан 5, који је поднео народни посланик Александар Шешељ;
* на члан 6, који је поднео народни посланик Милорад Мирчић;
* на члан 7, који је поднео народни посланик Миљан Дамјановић;
* на члан 7, који је поднела народни посланик Гордана Чомић;
* на члан 8, који је поднео народни посланик Немања Шаровић;
* на члан 9, који је поднела народни посланик Александра Белачић;
* на члан 10, који је поднео народни посланик Томислав Љубеновић;
* на члан 10, који је поднела народни посланик Гордана Чомић;
* на члан 11, који је поднео народни посланик Никола Савић;
* на члан 12, који је поднео народни посланик Зоран Деспотовић.

За известиоца Одбора на седници Народне скупштине одређена је др Александра Томић, председник Одбора.

 Седница Одбора је завршена у 13,45 часова.

 Седница је тонски снимана.

 СЕКРЕТАР ПРЕДСЕДНИК

 Тијана Игњатовић др Александра Томић